SET รีบาวด์ 12 จุดตามภูมิภาค ฟากโบรกฯแนะทยอยสะสม 5 กลุ่มเน้นหลบภัย-Domestic
SET รีบาวด์ 12 จุดตามภูมิภาค ฟากโบรกฯแนะทยอยสะสม 5 กลุ่มเน้นหลบภัย-Domestic
26 มิ.ย. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,337.38 จุด บวก 11.50 จุด หรือ 0.87% สูงสุดที่ 1,338.94 จุด ต่ำสุดที่ 1,334.47 จุด มูลค่าการซื้อขาย 3 พันล้านบาท 
ด้าน บล.กรุงศรี จำกัด (มหาชน) ประเมินแนวโน้มตลาดหุ้นวันนี้มีมุมมองเป็นกลางคาด SET แกว่งตัวในกรอบ 1,315 – 1,340 จุด โดยแม้ว่าภาวะตลาดจะได้ sentiment เชิงบวกจากตลาดหุ้นรอบบ้านที่ปรับตัวขึ้นตอบรับ ECB จะเสนอเงินกู้สกุลยูโรให้กับธนาคารกลางต่างๆนอกเขตยูโรโซนเพื่อช่วยเหลือผลกระทบ Covid-19 รวมถึงนายแลร์รี คุดโลว์ เผยว่ารัฐบาลสหรัฐจะไม่ล็อกดาวน์ประเทศรอบใหม่แม้ว่ายอดผู้ติดเชื้อไวรัส Covid-19 รายใหม่จะพุ่งขึ้นมาก
ด้านบล.ฟินันเซีย คาดว่า SET Index จะแกว่งตัวในกรอบ 1,310-1,340 จุดโดยคาดความผันผวนยังค่อนข้างสูง ดัชนีอาจฟื้นตัวได้ตามภูมิภาคได้ในระยะสั้นแต่เราคาดกรอบการ Rebound จะยังไม่มาก โดยยังต้องติดตามการระบาดระลอกที่ 2 ของ COVID-19 ซึ่งยังมีผู้ติดเชื้อพุ่งขึ้นต่อเนื่อง
นอกจากนี้ FED ยังสั่งให้ธนาคารหยุดซื้อหุ้นคืนและลดระดับการจ่ายปันผลลงในไตรมาสที่ 3 นี้หลังผล Stress Test สะท้อนให้เห็นถึงความเสี่ยงของ COVID-19 ที่อาจกระทบระดับเงินกองทุนในบาง Scenario ขณะที่บ้านเราต้องติดตามการประชุมศบค.วันนี้ในการผ่อนปรนระยะที่ 5
โดยประเด็นสำคัญให้จับตาเรื่องการมาตรการรับชาวต่างชาติเดินทางเข้าประเทศ ส่วน Travel Bubble คาดว่ายังต้องใช้เวลาพูดคุย เรายังมองจังหวะปรับฐานของตลาดในการทยอยสะสมหุ้นพื้นฐานที่บริเวณ 1,300 จุดและ 1,260 จุด ตามลำดับ เทียบเท่า 2021PER ราว 15-15.5 เท่า โดยยังคงเน้นกลุ่ม Domestic และ Defensive Play เป็นหลัก ได้แก่ อาหารและเครื่องดื่ม การแพทย์ โรงไฟฟ้า สื่อสารฯ รับเหมา
สำหรับกลยุทธ์ : พอร์ตหลักเน้นลงทุนหุ้น Domestic และ Defensive Play และทยอยสะสมหุ้นพื้นฐานในช่วงตลาดปรับฐาน